РЕГЛАМЕНТ (ЕО) № 362/2008 НА СЪВЕТА
от 14 април 2008 година
за прилагане на Регламент (ЕО) № 1177/2003 на Европейския парламент и на Съвета относно статистическите данни на Общността за доходите и условията на живот (ЕU-SILC) по отношение на списъка за 2009 г. на целеви второстепенни променливи за материални лишения
(текст от значение за ЕИП)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 1177/2003 на Европейския парламент и на Съвета от 16 юни 2003 г. относно статистическите данни на Общността за доходите и условията на живот (EU-SILC) (1), и по-специално член 15, параграф 2, буква e) от него,
като има предвид, че:
(1)
Регламент (ЕО) № 1177/2003 установява обща рамка за системно изготвяне на статистики на Общността за доходите и условията на живот, които включват съпоставими и своевременно представяни данни от моментното състояние и от повторени във времето изследвания за доходите и за равнището и структурата на бедността и социалната изолация на национално равнище и на равнище Европейски съюз.
(2)
Съгласно член 15, параграф 2, буква е) от Регламент (ЕО) № 1177/2003 са необходими мерки за изпълнение, за да бъде включен всяка година списъкът на целеви второстепенни области и променливи в компонента за моментното състояние на EU-SILC. За 2009 г. следва да бъде посочен списъкът с целеви второстепенни променливи, включени в модула за материални лишения. Този списък следва да бъде придружен от кодовете и определенията на променливите.
(3)
Статистическият програмен комитет не е издал благоприятстващо становище. Затова, съгласно процедурата, установена в член 14, параграф 2 от Регламент (ЕО) № 1177/2003, Комисията незабавно внася в Съвета предложение за мерките, които да бъдат взети, и уведомява Европейския парламент,
ПРИЕ НАСТОЯЩИЯ РЕГЛАМЕНТ:
Член 1
Списъкът на целеви второстепенни променливи, кодовете на променливите и определенията за модула за материални лишения за 2009 г., които трябва да бъдат включени в компонента за моментното състояние на статистическите данни на Общността относно доходите и условията на живот (EU-SILC), са дадени в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 14 април 2008 година.